三謠 素屏謠
作者：白居易
朝代：唐

paragraphs: 素屏素屏，胡爲乎不文不飾，不丹不青。
當世豈無李陽冰之篆字，張旭之筆迹。
邊鸞之花鳥，張璪之松石。
吾不令加一點一畫於其上，欲爾保真而全白。
吾於香爐峰下置草堂，二屏倚在東西牆。
夜如明月入我室，曉如白雲圍我牀。
我心久養浩然氣，亦欲與爾表裏相輝光。
爾不見當今甲第與王宮，織成步障銀屏風。
綴珠陷鈿貼雲母，五金七寶相玲瓏。
貴豪待此方悅目，晏然寢臥乎其中。
素屏素屏，物各有所宜，用各有所施。
爾今木爲骨兮紙爲面，捨吾草堂欲何之。